Ny og gammel ski i skiheisModerne alpine komposittski og replika av gammel skitype
**Ski** er avlange, tynne planker til å gli på snø med. Ski har to fordeler: De fordeler vekta utover et større område, slik at man ikke faller gjennom snøen, og de gir gli, slik at man kan komme seg fortere av gårde.

Ordet *ski* kommer fra det gammelnorske ordet «skið», som betyr «kløyvd trestykke». Ordet «ski» har beholdt denne betydningen i moderne norsk som i skigard (gjerde av kløyvde trestokker), vedski, vindski eller beitski. Tilsvarende brukes også ordet *skie* om et kløyvd vedstykke.

Historie
--------

Asymmetriske ski brukt i den dansk-norske hær, lang ski for høyre bein, også vist i profil (helt til venstre). «Schie der Schie-läufer» (Ski for skiløper), fra *Vorstellung der sämtlichen Königl. Dänischen Armee* av Carl Bertram, København, 1763
Skiens eldste opprinnelse er vanskelig å spore. Skiene kan ha kommet til Norge østfra. I Russland har arkeologer funnet skitupper som er rundt 8 000 år gamle. Det har blitt funnet opp til 5200 år gamle spor etter bruk av ski på hulemalerier i Altay-området i Kina. Arkeologer mener folk gikk på ski her for 10 000 – 20 000 år siden.[] De eldste hele skiene er funnet i Sverige og er 5200 år gamle.[] Deler av omtrent 5000 år gamle ski har blitt funnet i Norge. Bølamannen ved Snåsavatnet viser en skiløper som kan være så gammel som 6000 år, men nøyaktig alder er ikke mulig å anslå.

Den gotiske historikeren Jordanes og den greske historikeren Prokopios skrev om folkeslagene i Norden på 500-tallet, blant annet *skretefinni* det vil si skridfinner eller skifinner der "finn" betød "same".

Frem til 1700-tallet var langski brukt. Skien var rundt tre meter, og andoren rundt to meter. Den lange skien ble brukt til å gli med, mens andoren, som var skinnkledd, ble brukt til å sparke fra med.
Ski ble tidligere laget av ett trestykke. I dag er de gjerne satt sammen av en blanding av laminert tre, epoxy , glassfiber, karbonfiber, aluminium, stål til kantene og forskjellige plastmaterialer til overflate- og glibelegg. Mange ski har fortsatt en kjerne av tre, og rene treski er ennå i produksjon blant annet i Norge. Rønning var i 2014 den siste treskiprodusenten i Norge. Det har i alt vært omkring 200 treskifabrikker i Norge og i 1940 var 80 i virksomhet samtidig. I 1972 var det omkring 25 skifabrikker i Norge. Magne Myrmo vant i 1974 15 km i VM som den siste på treski. I 2007 produserte Madshus omkring 300 000 par, mens Åsnes produserte rundt 20 000 par. Åsnes leverte treski til Forsvaret siste gang i 1987, bedriften gikk senere konkurs og driften ble overtatt av nye eiere.

Franskmannen Jacques de la Tocnaye reiste gjennom Norge i 1799 og han fikk for første gang se ski i bruk. I forbindelse med at han reiste over fjellet mellom Bergen og Christiania midtvinters noterte han:

> Om vinteren fraktes posten [over Filefjell] av en mann som går på en slags sneskøyter og kommer utrolig raskt av gårde uten å la seg hindre av snefonner som ville oppsluke både folk og hester. Folket i disse trakter forflytter seg gjerne på denne måten. Jeg har sett det gjentatte ganger. Det krever ikke større kroppsanstrengelse enn hva som trengs for å holde varmen. Den dag kommer sikkert da også de andre europeiske nasjoner lærer å dra nytte av dette praktiske og billige fremkomstmiddelet.
> 
> 
> Tocnaye, Jacques de la: *En franskmann i Norge i 1799*. (Norsk utgave: Cappelens forlag, 1980).
> 
> 

I 2021 ble en godt bevart ski på 187 cm lengde og opp til 17 cm bredde funnet ved en minkende isbre på 1000 meters høyde i Reinheimen. Den er anslått å være 1300 år gammel (fra rundt år 700). En ski funnet i 2014 på samme sted antas å tilhøre samme skipar slik at de to skiene utgjør verdens eldste fullstendige skipar. Skiene er laget av bjørk og har binding.

Se også
-------

Moderne langrennski i syntetiske materialer med staver og sko, fristil (skøyting) til venstre.
* Rulleski
* Skigåing
* Skiidrett
* Skihopping
* Snøbrett
* Skibinding

Referanser
----------

1. ↑  «Olavsrosa.no - *Skihistorien er norsk*». Arkivert fra originalen 28. april 2008. Besøkt 21. januar 2009.
2. ↑  Bleken, Brynjulv (1973). *Riksmål og moderat bokmål: en sammenlignende oversikt*. Oslo: Aschehoug. ISBN 8203053025.
3. ↑  Karlsen, Edgar (1993). *Lærebok i lafting*. Oslo: Universitetsforlaget. ISBN 8200410064.
4. ↑  Bokmålsordboka - *Skie*
5. ↑  Taçon, P. S. C.; Huisheng, T.; Aubert, M. (2016). «Naturalistic Animals And Hand Stencils In The Rock Art Of Xinjiang Uyghur Autonomous Region, Northwest China». *Rock Art Research*. 1 **(engelsk)**. 33: 19–31. ISSN 0813-0426. Besøkt 13. november 2019.
6. ↑  Krichko, Kade (19. april 2017). «China’s Stone Age Skiers and History’s Harsh Lessons». *New York Times*.
7. ↑  Larsen, Per Willy (23. februar 2011). «Her er Norges eldste ski». *NRK*. Besøkt 13. november 2019.
8. ↑
9. ↑  «Kjerneproduktet». *www.dn.no (D2 magasin)* **(norsk)**. 24.01.2014. Arkivert fra originalen 27. januar 2018. Besøkt 27. januar 2018.
10. ↑  «Norske ski har blitt historie». *NRK*. 20.01.2010. Besøkt 27. januar 2018.
11. ↑
12. ↑  «Arkivert kopi». Arkivert fra originalen 27. januar 2018. Besøkt 27. januar 2018.
13. ↑  Tocnaye, Jacques de la (1980): En franskmann i Norge i 1799. Først utgitt i Brunswick 1801. Norsk utgave: Cappelens forlag.
14. ↑  Malmo, Marianne Duun (5. oktober 2021). «Nå er 1300 år gammelt skipar komplett». *NRK*. Besøkt 15. oktober 2021.

Litteratur
----------

* Alnæs, Karsten (2007). *Jeg spenner mine ski : historien om norsk skikultur*. Oslo: Aschehoug. ISBN 978-82-03-23457-6.
* Berg, Karin (1993). *Ski i Norge*. Oslo: Aventura ; Skiforeningen. ISBN 8258809512.
* Bomann-Larsen, Tor (1993). *Den evige sne. En skihistorie om Norge*. Oslo.
* Gotaas, Thor (2007). *Skimakerne : historien om norske ski*. Oslo: Gyldendal. ISBN 978-82-05-36328-1.
* Huntford, Roland (2006). *To planker og en lidenskap : skiløpingens historie*. Oslo: Aschehoug. ISBN 978-82-03-20945-1.
* Aasbø, Audun Renolen (2009). *Skiløperkunstens poetikk. Om Fridtjof Nansens litterære manøvrer under den moderne skiidrettens fremvekst*. Masteroppgave ved Universitetet i Oslo.

| * v
* d
* r
Ski og skiaktiviteter |
| --- |
| Bakgrunn | Historie  **·** Skiføre  **·** Skigåing  **·** Staver  **·** Binding  **·** Smøring  **·** Rulleski |  |
| Nordisk | Skihopping **·** Skiflyging **·** Kombinert **·** Langrenn |
| Alpint | Slalåm  **·** Storslalåm  **·** Super-G  **·** Utfor  **·** Kombinasjon |
| Annet | Skiskyting  **·** Skifeltskyting  **·** Elgskiskyting  **·** Telemark  **·** Skiorientering  **·** Freestyle |
| *Se også:* Norges Skiforbund **·** FIS |

|  |  |
| --- | --- |
| Oppslagsverk/autoritetsdata | Store norske leksikon **·** GND **·** LIR **·** NKC
 |